कामी बुढालाई नेपाल सरकार मन्त्रिपरिषद्को 2074 जेठ 9 गते बसेको बैठकले राष्ट्रिय सहिद घोषणा गरेको छ । कामी बुढा रुकुम जिल्लाको चौखावाङ– 8 मा वि.सं. 1978 सालमा वुवा खिन्तु वुढा र आमा मंगली वुढाको कोखबाट जन्मेका हुन्। सामान्य किसान परिवारमा जन्मेका शहीद कामी वुढाको परिवार पछाडि चौखावाङ– 5 हिलमा बस्न थाल्यो र अहिले पनि उनका छोरी र नाति नातिनी सोही गाउँमा बस्छन्। लाहुरे वन्ने तीब्र इच्छाका कारण उनी पहिले अंग्रेज पल्टनमा भर्ति भएका थिए। उनले पल्टनमै हुंदा शिक्षा दिक्षा पाए। भारतीय स्वतन्त्रता सँग्राम, तेलंगनामा चलेको सशस्त्र किसान र चिनियाँ जनयुद्धको प्रभावले कामी वुढालाई राम्ररी छोयो। अंग्रेज पल्टनको भारतीय सेनामै छँदा राम्रो प्रशिक्षकमा स्थापित नयाँ अंग्रेजसँग मोह भङग भयो। गोराहरूसँग मुक्त भए पनि काला साहेबको अधिनमा भारत रहेको देखेपछि र आफ्नो देशमा पनि क्रान्तिको आवश्यकता महसुस गर्दै कामी वुढा 2007 सालतिर स्वदेश फर्केको देखिन्छ।